**Πληροφορίες υλοποίησης: προαπαιτούμενες γνώσεις, προετοιμασία υλικού, σύνδεση με το πρόγραμμα σπουδών**

Η προετοιμασία του υλικού για το πρόγραμμα από την πλευρά των εκπαιδευτικών κρίνεται ιδιαίτερα σημαντική προκειμένου η σχολική τάξη να αποκομίσει τα μεγαλύτερα δυνατά οφέλη από τη συμμετοχή της στο εκπαιδευτικό πρόγραμμα. Κυρίως, οφείλει να έχει εξασφαλίσει ελεύθερη πρόσβαση στο διαδίκτυο, αλλά και τη δυνατότητα εκτύπωσης-παραγωγής των μαθητικών δημιουργιών. Επίσης, οφείλει να λάβει υπόψη τις πρότερες γνώσεις των μαθητών/τριών για να διαμορφώσει κατάλληλες δραστηριότητες με σκοπό να αντιμετωπισθούν όλες οι δυσκολίες στη σκέψη τους.

Από την άλλη πλευρά, οι μαθητές/τριες θα πρέπει να είναι εξοικειωμένοι/ες με τη διαδικτυακή αναζήτηση και τη χρήση ψηφιακών εργαλείων (Word, PowerPoint, κ.λπ.), αλλά και με τις συνεργατικές δραστηριότητες.

Το πρόγραμμα έχει διαθεματική προσέγγιση, δηλαδή εξετάζει το θέμα από πολλές οπτικές. Οι θεματικές προσεγγίσεις και τα σχέδια εργασίας που δίνουν έμφαση στη διαθεματικότητα αποδεικνύεται ότι βοηθούν στην αξιοποίηση του ενδιαφέροντος, των ιδεών και των βιωμάτων των μαθητών/τριών στη διαδικασία της μάθησης. Επιπλέον, η εφαρμογή της διαθεματικότητας στη σχολική πραγματικότητα μέσω των αντίστοιχων δράσεων δίνει τη δυνατότητα στον/στη μαθητή/τρια να συγκροτήσει ένα ενιαίο σύνολο γνώσεων, δεξιοτήτων και στάσεων που θα του/της επιτρέπει να αναπτύσσει προσωπική άποψη για θέματα που σχετίζονται µε ζητήματα της καθημερινής ζωής και να διαμορφώσει τη δική του/της αντίληψη. Έτσι, το πρόγραμμα μπορεί να συνδεθεί και με άλλα μαθήματα του Προγράμματος Σπουδών όπως η Πληροφορική, η Λογοτεχνία, η Θεατρολογία, η Βιολογία, η Χημεία, η Ιστορία και η Ξένη Γλώσσα.