**Αξιολόγηση Εργαστηρίου- Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**

Η αξιολόγηση είναι βασική πτυχή κάθε προσπάθειας καθώς συμβάλλει στο να μην αποκλίνει κανείς από τους αρχικούς του στόχους, αλλά και στο να βελτιώνει τον τρόπο της δουλειάς του εντοπίζοντας τις αδυναμίες και τις επιτυχίες του. Κατά τη διάρκεια της υλοποίησης του προγράμματος χρησιμοποιείται η διαμορφωτική αξιολόγηση, η οποία παρέχει τη δυνατότητα να ελέγχονται οι στόχοι και ο βαθμός επίτευξής τους. Η συζήτηση και η παρατήρηση του τρόπου εργασίας των μελών της ομάδας αποδεικνύονται ικανοποιητικά εργαλεία προς αυτήν την κατεύθυνση. Επιπλέον, οι μαθητές/τριες εξετάζουν τα νέα δεδομένα, διαμορφώνουν νέους στόχους και διακρίνουν τομείς όπου χρειάζεται η παρέμβαση των εκπαιδευτικών, οι οποίοι/ες είναι πρόθυμοι/ες να βοηθήσουν χωρίς να επιβάλλουν τη γνώμη τους. Με την ολοκλήρωση του προγράμματος ακολουθεί η τελική αξιολόγηση που πραγματεύεται τα αποτελέσματα του προγράμματος. Από τη στιγμή που πραγματοποιείται στο τέλος δεν έχει ως στόχο τη βελτίωση ή την τροποποίηση του προγράμματος, αλλά τη βελτίωση σχεδιασμού μελλοντικού προγράμματος. Ο στόχος αυτός αποτελεί και την κύρια διαφορά της τελικής από τη διαμορφωτική αξιολόγηση.

Το σημαντικότερο, όμως, είναι το γεγονός ότι οι μαθητές/τριες μαθαίνουν για τα βιολογικά προϊόντα, και κατ’ επέκταση για την προστασία του περιβάλλοντος, εκδηλώνοντας μια φιλικότερη προς το περιβάλλον συμπεριφορά. Με την ολοκλήρωση του προγράμματος γίνεται φανερό το πόσο πιο ολοκληρωμένη είναι η άποψη των μαθητών/τριών για τα βιολογικά προϊόντα και πόσο έχουν προβληματιστεί σχετικά με τη διατροφή τους και τις επιθέσεις που δέχεται το περιβάλλον μέσα στο οποίο ζουν.

Η παρουσίαση των αποτελεσμάτων του προγράμματος αποτελεί ένα από τα στάδια στη βιωματική διαδικασία διεξαγωγής του και, παράλληλα, την καταληκτική φάση του. Η διάχυση των νέων γνώσεων γίνεται συνήθως με τη μορφή μιας εκδήλωσης (ημερίδας). Στην εκδήλωση προσκαλείται το σχολείο (διευθυντής/ντρια, μαθητές/τριες, γονείς/κηδεμόνες), μαθητές/τριες και εκπαιδευτικοί άλλων σχολείων, τοπικοί φορείς, κ.ά. Παρουσιάζεται το πρόγραμμα και κοινοποιούνται τα αποτελέσματά του, από τους/τις ίδιους/ες τους/τις μαθητές/τριες και τον/τη συντονιστή/στρια (θεματολογία, το θέμα που απασχόλησε, μεθοδολογική προσέγγιση, δράσεις, κ.ά.), τα βήματα διεξαγωγής του προγράμματος, το υλικό που δημιουργήθηκε, τα αποτελέσματα και προτείνονται λύσεις προς τους αρμόδιους φορείς. Μέσα από το άνοιγμα του σχολείου στην τοπική κοινωνία, ενισχύεται η αυτογνωσία των εμπλεκομένων στο πρόγραμμα, αυξάνεται η ατομική ευθύνη και η υπευθυνότητα και ενισχύεται η συστημική αντίληψη του περιβάλλοντος (πολιτική, οικονομική, κοινωνική, πολιτισμική διάσταση, κ.ά.). Παράλληλα, προβάλλεται η ανάγκη ανάληψης πρωτοβουλιών, συνεργασίας και δράσης, στο πλαίσιο της τοπικής κοινότητας για την αξία των βιολογικών προϊόντων. Η γνωστοποίηση των αποτελεσμάτων ενισχύει την αυτογνωσία των μαθητών/τριών, οι οποίοι/ες έχουν τη δυνατότητα να προτείνουν λύσεις, που, σε κάποιες περιπτώσεις, υλοποιούνται και φέρουν ορατά και άμεσα αποτελέσματα στο σχολικό και τοπικό περιβάλλον. Η ηθική ικανοποίηση των μαθητών/τριών, μέσα από τη μεσοπρόθεσμη υλοποίηση των προτάσεών τους, ενισχύει την πρωτοβουλία, τη συμμετοχή και τη διάθεσή τους για δράση, απέναντι σε ζητήματα του περιβάλλοντος.

Η διάχυση, επίσης, μπορεί να γίνει με τη δημιουργία ενός ψηφιακού εντύπου, που θα διαμοιραστεί σε όλα τα μέλη της σχολικής κοινότητας, ενώ το υλικό των αποτελεσμάτων θα αναρτηθεί και στο ιστολόγιο/ιστοσελίδα του σχολείου.