**5ο Εργαστήριο**

**Δραματοποίηση- Παιγνίδι ρόλων**

Τα παιχνίδια ρόλων αναπαριστούν πραγματικές συνθήκες της καθημερινής ζωής. Εδώ οι μαθητές/τριες μπορούν να προβάλουν τις προσωπικές τους απόψεις και να διερευνήσουν τις απόψεις των άλλων χωρίς να έχουν ιδιαίτερη σημασία οι υποκριτικές τους ικανότητες. Με τα «παιχνίδια ρόλων» ενισχύεται η πρωτοβουλία και δίνεται η δυνατότητα σε ομάδες να επεξεργαστούν αμφιλεγόμενα ζητήματα της καθημερινής ζωής.

**Στο παρόν εργαστήριο δημιουργείται ένα σενάριο και οι μαθητές/τριες καλούνται να αναλάβουν ρόλους**.

*Βρισκόμαστε στον χώρο μιας λαϊκής αγοράς, όπου οι μισοί παραγωγοί πωλούν προϊόντα συμβατικής και οι άλλοι μισοί προϊόντα βιολογικής καλλιέργειας. Στον χώρο της λαϊκής περιπλανώνται και οι καταναλωτές για την αγορά προϊόντων.*

Οι μαθητές/τριες χωρίζονται σε τρεις ομάδες:

Την 1η ομάδα αποτελούν οι παραγωγοί βιολογικής καλλιέργειας, τη 2η ομάδα οι παραγωγοί συμβατικής καλλιέργειας και την 3η ομάδα οι καταναλωτές.

Κατά την υλοποίηση-δραματοποίηση του σεναρίου οι 2 πρώτες ομάδες εκθέτουν τα επιχειρήματα τους στους καταναλωτές, ώστε να αγοράσουν από τα δικά τους προϊόντα, ενώ οι καταναλωτές έχουν τη δυνατότητα να κρίνουν τις αντιφατικές απόψεις που παρουσιάζουν οι δύο ομάδες, να αναστοχαστούν, να εκφράσουν τους προβληματισμούς τους και, τελικά, να πάρουν θέση υπέρ της μιας ή της άλλης ομάδας.

Σκοπός αυτής της δραστηριότητας είναι ηκαλλιέργεια της σκέψης και του προφορικού λόγου των μαθητών/τριών, καθώς και η χρήση επιχειρημάτων που αποτελούν, διαχρονικά, βασικές δεξιότητες ζωής για κάθε άνθρωπο. Είναι απαραίτητες και χρήσιμες τόσο στην προσωπική όσο και στην επαγγελματική ζωή. Αποτελούν δεξιότητες που βοηθούν να γνωρίσουμε και να κατανοήσουμε καλύτερα τον εαυτό μας αλλά και τον κόσμο, να επικοινωνήσουμε, να εκπληρώσουμε στόχους, να επιλύσουμε προβλήματα**.** (45΄)