**Περιγραφή ενδεικτικών δραστηριοτήτων για το portfolio μαθητή/τριας**

Μέσα από το portfolio ο/η μαθητής/τρια εμπλέκεται σε διαδικασίες συλλογής, επιλογής, οργάνωσης, παρακολούθησης, προβληματισμού/αναστοχασμού και συμμετέχει ενεργά στην κατασκευή της προσωπικής του ‘ιστορίας’. Του δίνονται ευκαιρίες να θέσει ερωτήματα όπως: «τι μαθαίνω;», «για ποιον λόγο;», «με ποιον τρόπο;», να αντιληφθεί πώς μπορεί να ελέγξει τη μαθησιακή διαδικασία, αλλά και να θέσει νέους στόχους, κάνοντας ερωτήσεις, όπως «τι μπορώ να κάνω;», «τι κατάφερα να κάνω;», «πώς λειτουργεί;», «ήταν ένα εύκολο ή δύσκολο εγχείρημα;», «τι θα μπορούσε να το κάνει πιο εύκολο;», «τι έμαθα από αυτήν τη δραστηριότητα;». Όλη αυτή η διαδικασία βοηθά τον/τη μαθητή/τρια να σκεφτεί και να προβληματιστεί για αυτό που έχει μάθει, αλλά και πώς θα μπορούσε να εφαρμόσει νέες γνώσεις, καθώς και να γνωρίζει πώς θα μπορούσε να μάθει με πιο αποτελεσματικό τρόπο (Γρίβα & Κωφού, 2019).

Στο παρόν πρόγραμμα ο φάκελος του/της μαθητή/τριας μπορεί να περιέχει:

* Το συννεφόλεξο που σχηματίστηκε στο 1ο Εργαστήριο.
* Τον εννοιολογικό χάρτη που δημιουργήθηκε στο 3ο Εργαστήριο.
* Φύλλα Εργασίας.
* Άρθρα που διάβασε και προκάλεσαν το ενδιαφέρον του/της.
* Κείμενα που ο/η ίδιος/α ή η ομάδα του/της δημιούργησε.
* Κατάλογο με ηλεκτρονικές διευθύνσεις που επισκέφθηκε στο διαδίκτυο.
* Οι εικόνες των πινάκων των διάσημων ζωγράφων που αναφέρονται στο 6ο Εργαστήριο.
* Φωτογραφίες συμμετοχής σε διάφορες δραστηριότητες ατομικές ή ομαδικές.
* Το Φύλλο Αυτοαξιολόγησης και Ετεροαξιολόγησης.
* Πορεία παρακολούθησης της μαθησιακής ανάπτυξης του μαθητή ή της μαθήτριας μέσα από τη «βιογραφία» εργασιών και αυτοκαταγραφές των μαθητών και μαθητριών.
* Στοιχεία που να παρουσιάζουν τη διαδικασία από την οποία πέρασε ο μαθητής ή η μαθήτρια για να καταλήξει σε οποιαδήποτε συγκεκριμένη εργασία.