**Υποδειγματικό Υλικό- Δειγματικά Φύλλα εργασίας - Περιγραφή εργαστηρίων & δράσεων (3-5 φύλλα)**

**Περιγραφή Δραστηριοτήτων**

**1ο Εργαστήριο**

**Γνωριμία- Εισαγωγή - Αφόρμηση**

Η έναρξη του προγράμματος αρχίζει με το παιγνίδι «Ας γνωριστούμε καλύτερα……παίζοντας». Είναι μια δραστηριότητα η οποία θα βοηθήσει τα παιδιά να γνωριστούν καλύτερα μεταξύ τους. Γι’ αυτήν τη δραστηριότητα κάθε παιδί θα γράψει σε ένα χαρτί πέντε πράγματα που θέλει να μοιραστεί για τον εαυτό του με την υπόλοιπη ομάδα (δύο εξ αυτών θα σχετίζονται με τη διατροφή του). Όποιος τελειώνει, τσαλακώνει το χαρτί του και το ρίχνει σε μια κούτα, έναν κάδο ή ακόμα και σε μία γωνιά της τάξης αν δεν υπάρχει κάτι άλλο στη τάξη. Όταν όλοι/ες έχουν γράψει και ρίξει το χαρτί τους, ένας/μία μαθητής/τρια πηγαίνει, παίρνει ένα από τα χαρτιά, το ανοίγει και το διαβάζει στην τάξη. Προσπαθεί να μαντέψει ποιος/α συμμαθητής ή συμμαθήτριά του έχει γράψει το σημείωμα. Έχει μια ή δύο προσπάθειες (το ορίζουμε μαζί με τα παιδιά). Αν δεν το βρει, ο/η μαθητής/τρια που το έγραψε αποκαλύπτεται και τραβάει το επόμενο χαρτάκι. Συνεχίζουμε τη διαδικασία μέχρι να διαβαστούν όλα τα σημειώματα. (10΄)

Μετά το στάδιο της γνωριμίας, ο/η εκπαιδευτικός γράφει στον πίνακα τη φράση «ΒΙΟΛΟΓΙΚΑ ΠΡΟΪΟΝΤΑ» και ζητά από τους/τις μαθητές/τριες να πουν μία λέξη που έρχεται στο μυαλό τους όταν ακούνε τη συγκεκριμένη φράση. Κάθε λέξη που ακούγεται καταγράφεται σε ένα ψηφιακό εργαλείο συννεφόλεξου (π.χ. [WordArt](https://wordart.com/), [Edwordle](http://www.edwordle.net/), [WordClouds](https://www.wordclouds.com/), [WorditOut](https://worditout.com/) ). Έτσι, εκπαιδευτικός και μαθητές/τριες σχηματίζουν μια πρώτη εικόνα για το τι σημαίνει γι’ αυτούς η φράση «ΒΙΟΛΟΓΙΚΑ ΠΡΟΙΟΝΤΑ». (10΄)

Στη συνέχεια, ο/η εκπαιδευτικός στα πλαίσια της παιδαγωγικής αρχής της αφόρμησης ενημερώνει τους/τις μαθητές/τριες ότι μπορούν να μεταβούν στον επίσημο [ιστότοπο της Ευρωπαϊκής Ένωσης](https://ec.europa.eu/info/food-farming-fisheries/farming/organic-farming/organics-glance_el#documents), στην ιστοσελίδα [Viologika](https://www.viologika.gr/) αλλά και στο κείμενο «[Τι είναι τα βιολογικά τρόφιμα](https://drive.google.com/file/d/1OC64DKHgmNsEZA333rM-SBhfISeSaqLE/view?usp=sharing)» για να συλλέξουν πληροφορίες για τη βιολογική καλλιέργεια. (20΄)

Αφόρμηση μπορούν να πάρουν οι μαθητές/τριες επιπλέον από τα αναρτημένα στο YouTube βίντεο που έχουν ως θέμα τα βιολογικά προϊόντα. Συγκεκριμένα μπορεί να ανατρέξει κανείς στα ακόλουθα:

[Βιολογικά προϊόντα: Όσα θέλετε να ξέρετε](https://www.youtube.com/watch?v=Tao9r4v8KJQ)

[Τρόφιμα Βιολογικά Προϊόντα](https://www.youtube.com/watch?v=1nmKjcH1Pug&t=244s)

Οι αφαιρετικές αυτές αναφορές στοχεύουν στη διέγερση του ενδιαφέροντος των μαθητών/τριών, αλλά και στη συμπλήρωση γνώσεων που είναι απαραίτητες για την ενασχόληση τους - στο επόμενο στάδιο - με τα συγκεκριμένα ερωτήματα των φύλλων εργασίας.

Το 1ο Εργαστήριο τελειώνει με συζήτηση και ανταλλαγή απόψεων στην τάξη για το θέμα των βιολογικών προϊόντων. (5΄)