**Φιλοσοφία - Σκοπιμότητα**

Από την εμφάνισή του στη γη ο άνθρωπος κατόρθωσε να επιβιώσει χάρη στην τροφή που άφθονα του έδινε η γη και τα φυσικά στοιχεία του περιβάλλοντος στο οποίο ζούσε.

Η συνεχώς αυξανόμενη ζήτηση των ειδών διατροφής, των οποίων η πρώτη ύλη είναι γεωργικά προϊόντα, οδήγησε στην εντατικοποίηση της γεωργικής παραγωγής. Η εντατικοποίηση όμως της γεωργίας απαιτεί τη χρησιμοποίηση αγροχημικών, από το στάδιο της προετοιμασίας της παραγωγής έως την κατανάλωση, που επιβαρύνουν το περιβάλλον και γενικά υποβαθμίζουν την ποιότητα ζωής του ανθρώπου. Από μεγάλο αριθμό ατόμων που παίρνουν μέρος στη γεωργική παραγωγική διαδικασία έχουν γίνει από ετών και συνεχίζονται να γίνονται προσπάθειες, σε παγκόσμιο επίπεδο, για την παραγωγή γεωργικών προϊόντων χωρίς τη χρήση μέσων που έχουν επικίνδυνες επιπτώσεις στο φυσικό περιβάλλον και την ανθρώπινη υγεία. Το πρόβλημα πλέον έγινε ορατό και απειλητικό και επιστρατεύτηκε η επιστήμη για την επίλυσή του. Τότε εμφανίζεται μια επανάσταση για τον αγροτικό χώρο που ονομάστηκε «ΠΡΑΣΙΝΗ ΕΠΑΝΑΣΤΑΣΗ» και που δεν ήταν τίποτα άλλο παρά η επιστημονική απάντηση στο πρόβλημα αυτό. Η δυναμική εξέλιξη της παραπάνω προσπάθειας είναι η σημερινή Βιολογική Γεωργία.

Το παρόν πρόγραμμα με τίτλο «**Βιολογικά προϊόντα: Είναι καιρός να μπει τάξη στη διατροφή μας…..**» στοχεύει οι μαθητές/τριες της Α΄ Γυμνασίου να αντιληφθούν τη σχέση μεταξύ ανθρωπογενούς και φυσικού περιβάλλοντος και να αποκτήσουν γνώσεις για την αειφόρο διαχείριση και ανάπτυξη του περιβάλλοντος, έννοιες που συνδέονται άμεσα με τη βιολογική γεωργία και τα βιολογικά προϊόντα. Μέσα από την παρουσίαση του προγράμματος γίνεται προσπάθεια να καλλιεργηθούν στάσεις φιλικές προς το περιβάλλον, ώστε ο μελλοντικός πολίτης να είναι ενεργός πολίτης που παίρνει αποφάσεις για τη ζωή και το περιβάλλον του.

Θα λέγαμε ότι η βιολογική καλλιέργεια, η «άλλη γεωργία» και η ενασχόληση µε αυτήν, δεν είναι απλά μια νέα οικονομική δραστηριότητα αλλά μια φιλοσοφία ζωής, μια ελπίδα για το περιβάλλον και την οικολογική ισορροπία. Συνδέεται µε την έννοια της αειφορικής παραγωγής και κατανάλωσης και απευθύνεται σε αυτούς/ές που έχουν την ευαισθησία απέναντι στα σύγχρονα περιβαλλοντικά προβλήματα, κατανοούν τις ανάγκες της φύσης και του ανθρώπου για βελτίωση της ποιότητας ζωής του και εντέλει εκμεταλλεύονται τη φύση για να παράγουν χωρίς όμως να την εξαντλούν, σκεπτόμενοι το μέλλον του πλανήτη, τις επόμενες γενιές.